Document ID: 31984R0434

*****
ΚΑΝΟΝΙΣΜΟΣ (ΕΟΚ) αριθ. 434/84 ΤΗΣ ΕΠΙΤΡΟΠΗΣ
της 9ης Φεβρουαρίου 1984
που τροποποιεί τον κανονισμό (ΕΟΚ) αριθ. 1443/82 περί θεσπίσεως των λεπτομερειών εφαρμογής του καθεστώτος των ποσοστώσεων στον τομέα της ζάχαρης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1785/81 του Συμβουλίου της 30ής Ιουνίου 1981 περί κοινής οργανώσεως της αγοράς στον τομέα της ζάχαρης (1), όπως τροποποιήθηκε τελευταία από τον κανονισμό (ΕΟΚ) αριθ. 606/82 (2), και ιδίως το άρθρο 28 παράγραφος 7 και το άρθρο 39,
Εκτιμώντας:
ότι ο κανονισμός της Επιτροπής (ΕΟΚ) αριθ. 1443/82 (3) θέσπισε, κυρίως, τις λεπτομέρειες εφαρμογής του καθεστώτος των ποσοστώσεων για την ισογλυκόζη· ότι το άρθρο 2 του κανονισμού αυτού ορίζει την παραγωγή της ισογλυκόζης κατά την έννοια των άρθρων 26 μέχρι 29 του κανονισμού (ΕΟΚ) αριθ. 1785/81 ως τη συνολική ποσότητα προϊόντος που αποκτάται από γλυκόζη ή από τα πολυμερή της, που έχει περιεκτικότητα κατά βάρος σε ξηρά κατάσταση τουλάχιστον 10 % φρουκτόζης, οποιαδήποτε και αν είναι η περιεκτικότητά της σε φρουκτόζη πέραν του ορίου αυτού και που εκφράζεται σε ξηρά ουσία με προσδιορισμό κατά τη διαθλαστική μέθοδο·
ότι οι προαναφερόμενες λεπτομέρειες δεν διευκρινίζουν έως τώρα τους όρους διαπιστώσεως και ελέγχου της παραγωγής ισογλυκόζης για την εφαρμογή του καθεστώτος των ποσοστώσεων, αλλά επιβάλλουν μόνο στα ενδιαφερόμενα κράτη μέλη την υποχρέωση να λάβουν, κατά τους όρους του άρθρου 9 του κανονισμού (ΕΟΚ) αριθ. 1443/82, όλα τα απαραίτητα μέτρα για την καθιέρωση των αναγκαίων ελέγχων για τη διαπίστωση της παραγωγής· ότι η πείρα που αποκτήθηκε ως προς αυτό, όσον αφορά την ισογλυκόζη, δείχνει ότι είναι αναγκαίο για την Κοινότητα να εξασφαλισθεί αρμονική εφαρμογή των ελέγχων που πρέπει να πραγματοποιούνται για να αποφεύγονται, ιδίως, ανισότητες στη μεταχείριση μεταξύ των διαφόρων παραγωγών ισογλυκόζης·
ότι η παραγωγή της ισογλυκόζης συμπληρώνεται πλήρως, αμέσως μόλις η γλυκόζη ή τα πολυμερή της έχουν υποστεί διαδικασία που καλείται «ισομερίωση»· ότι με τον τρόπο αυτό και για να αποφευχθεί κάθε αυθαιρεσία ως προς την επιλογή της στιγμής της διαπιστώσεως της παραγωγής, αυτή πρέπει να επέρχεται αμέσως μετά την έξοδο από το στάδιο της διαδικασίας ισομερίωσης και πριν από κάθε ενέργεια διαχωρισμού των συστατικών της γλυκόζης και φρουκτόζης ή κάθε ενέργειας μείξεως· ότι πρέπει, για να καταστεί αποτελεσματικός αυτός ο έλεγχος, να προβλεφθεί η υποχρέωση για κάθε προπαρασκευή ισογλυκόζης στην Κοινότητα, να δηλώνει στις αρμόδιες αρχές του ενδιαφερομένου κράτους μέλους κάθε εγκατάσταση που του χρησιμεύει για την εν λόγω ισομερίωση·
ότι τα μέτρα που προβλέπει ο παρών κανονισμός είναι σύμφωνα με τη γνώμη της Επιτροπής Διαχειρίσεως της Ζάχαρης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 2 του κανονισμού (ΕΟΚ) αριθ. 1443/82 αντικαθίσταται από το ακόλουθο κείμενο:
«Άρθρο 2
1. Κατά την έννοια των άρθρων 26 μέχρι 29 του κανονισμού (ΕΟΚ) αριθ. 1785/81, νοείται ως παραγωγή ισογλυκόζης η συνολική ποσότητα του προϊόντος που λαμβάνεται από τη γλυκόζη ή τα πολυμερή της που έχει περιεκτικότητα κατά βάρος σε ξηρά κατάσταση τουλάχιστον 10 % φρουκτόζης, οποιαδήποτε κι αν είναι η περιεκτικότητά του σε φρουκτόζη πέρα από το όριο αυτό, η οποία εκφράζεται σε ξηρά ουσία και διαπιστώνεται σύμφωνα με την παράγραφο 2.
2. Η ποσότητα του προϊόντος που αναφέρει η παράγραφος 1 διαπιστώνεται με:
α) φυσική μέτρηση του όγκου του προϊόντος ως έχει,
και
β) προσδιορισμό της περιεκτικότητας σε ξηρά ουσία σύμφωνα με τη διαθλαστική μέθοδο,
αμέσως μετά την έξοδο από το στάδιο της διαδικασίας ισομερίωσης και πριν από οποιαδήποτε άλλη ενέργεια διαχωρίσεως των συστατικών της γλυκόζης και φρουκτόζης ή ενέργεια μείξεως.
3. Κάθε παρασκευαστής του προϊόντος που αναφέρεται στην παράγραφο 1 έχει την υποχρέωση να δηλώνει αμέσως κάθε εγκατάσταση που του χρησιμεύει για την ισομερίωση της γλυκόζης ή των πολυμερών της.
Η δήλωση αυτή υποβάλλεται στο κράτος μέλος στην επικράτεια του οποίου βρίσκεται η εγκατάσταση αυτή. Το κράτος μέλος έχει τη δυνατότητα να απαιτήσει από τον ενδιαφερόμενο κάθε συμπληρωματική πληροφορία για το θέμα αυτό.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 1984.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Φεβρουαρίου 1984.

Labels: 17
6